Qurilish-pudrat tashkilotlari reyestrini shakllantirish va yuritish tartibi toʻgʻrisidagi Nizomni tasdiqlash haqida
(resolution, 2018-08-01)

Oʻzbekiston Respublikasi Prezidentining “Qurilish tashkilotlarini yanada rivojlantirish va ularning moddiy-texnika bazasini mustahkamlash chora-tadbirlari toʻgʻrisida” 2014-yil 3-martdagi PQ-2137-son qarorini bajarish yuzasidan Vazirlar Mahkamasi qaror qiladi: 1. Qurilish-pudrat tashkilotlari reyestrini shakllantirish va yuritish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Davlat arxitektura va qurilish qoʻmitasining qoʻmitaning markaziy apparati tuzilmasida boshqaruv xodimlarining belgilangan soni doirasida xodimlar soni 3 nafar boʻlgan Qurilish-pudrat tashkilotlari reyestrini shakllantirish va yuritish boʻlimini tashkil etish toʻgʻrisidagi taklifiga rozilik berilsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.I. Zakirov zimmasiga yuklansin. 1. Ushbu Nizom Oʻzbekiston Respublikasi Prezidentining “Qurilish tashkilotlarini yanada rivojlantirish va ularning moddiy-texnika bazasini mustahkamlash chora-tadbirlari toʻgʻrisida” 2014-yil 3-martdagi PQ-2137-son qaroriga muvofiq ishlab chiqilgan va Qurilish-pudrat tashkilotlari reyestrini (keyingi oʻrinlarda Reyestr deb ataladi) shakllantirish va yuritish tartibini belgilaydi. 2. Qurilish-pudrat tashkilotlarini Reyestrga kiritish va undan chiqarish toʻgʻrisidagi qaror Oʻzbekiston Respublikasi Prezidentining “Qurilish tashkilotlarini yanada rivojlantirish va ularning moddiy-texnika bazasini mustahkamlash chora-tadbirlari toʻgʻrisida” 2014-yil 3-martdagi PQ-2137-son qarori bilan tashkil etilgan Qurilish tashkilotlarini yanada rivojlantirish va ularning moddiy-texnika bazasini mustahkamlash boʻyicha Ishchi guruh (keyingi oʻrinlarda Ishchi guruh deb ataladi) tomonidan qabul qilinadi. 3. Quyidagilar Reyestrni shakllantirish va yuritishning asosiy maqsadlari va vazifalari hisoblanadi: qurilish-pudrat tashkilotlarining doimiy ishlaydigan qurilish-ishlab chiqarish xodimlari bilan butlanganligini, ixtisoslashuvga, tashkiliy tuzilmaga va bajariladigan qurilish-montaj ishlari xususiyatiga muvofiq asosiy ishlab chiqarish fondlari (oʻz ishlab chiqarish bazasi, qurilish texnikasi, mashinalar va mexanizmlar, shuningdek kichik mexanizatsiya vositalari) mavjudligi hisobga olingan holda qurilish-pudrat tashkilotlari toʻgʻrisidagi yagona elektron maʼlumotlar bazasini tashkil etish; respublikada qurilish-pudrat ishlari va xizmatlari bozorida tashkilotlarning holati va salohiyati toʻgʻrisidagi axborotni tizimli jamlash; obyektlarni qurish, rekonstruksiya qilish, mukammal va joriy taʼmirlashga yoʻnaltiriladigan markazlashtirilgan mablagʻlardan samarali foydalanishni taʼminlash; loyiha hujjatlariga va tuzilgan pudrat shartnomalariga muvofiq qurilish-pudrat tashkilotlari tomonidan belgilangan shaharsozlik, sanitariya normalari va qoidalariga, bajariladigan qurilish-montaj ishlari muddatlari va sifatiga rioya qilish toʻgʻrisidagi axborotni kuzatib borish imkoniyatlarini taʼminlash; raqobatga bardoshli qurilish-pudrat tashkilotlarini ragʻbatlantirish va pudrat ishlari bozorini rivojlantirish. 4. Reyestrni yuritish Oʻzbekiston Respublikasi Davlat arxitektura va qurilish qoʻmitasi (keyingi oʻrinlarda “Davarxitektqurilish” qoʻmitasi deb ataladi) tomonidan Oʻzbekiston Respublikasi Davlat statistika qoʻmitasi (keyingi oʻrinlarda Davlat statistika qoʻmitasi deb ataladi) bilan birgalikda amalga oshiriladi. 5. Reyestrga kiritilgan qurilish-pudrat tashkilotlari Oʻzbekiston Respublikasi Prezidentining “Qurilish tashkilotlarini yanada rivojlantirish va ularning moddiy-texnika bazasini mustahkamlash chora-tadbirlari toʻgʻrisida” 2014-yil 3-martdagi PQ-2137-son qarori bilan belgilangan soliq, bojxona imtiyozlaridan va boshqa imtiyozlardan foydalanadilar. 6. Reyestrni shakllantirish va tizimli yuritish “Davarxitektqurilish” qoʻmitasining Qurilish-pudrat tashkilotlari reyestrini shakllantirish va yuritish boʻlimi (keyingi oʻrinlarda “Davarxitektqurilish” qoʻmitasining Boʻlimi deb ataladi) tomonidan hududiy ishchi organlar taqdim etadigan materiallar asosida amalga oshiriladi. 7. Keyinchalik Reyestrni shakllantirish va yuritish uchun zarur hujjatlarni qabul qilish, dastlabki koʻrib chiqish, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan kelishish, shuningdek “Davarxitektqurilish” qoʻmitasining Boʻlimiga kiritish boʻyicha ishlarning barcha turlarini bajaradigan “Davarxitektqurilish” qoʻmitasi Davlat arxitektura-qurilish nazoratining hududiy inspeksiyalari (keyingi oʻrinlarda hududiy ishchi organlar deb ataladi) Reyestrni yuritish boʻyicha hududiy ishchi organlar hisoblanadi. 8. Reyestrga Oʻzbekiston Respublikasi hududida qurilish-montaj ishlari va xizmatlarini bajaruvchi, ushbu Nizomda nazarda tutilgan eng kam talablarga javob beruvchi yuridik shaxslar kiritiladi. Qurilish-pudrat tashkilotlarini Reyestrga kiritish ariza asosida ixtiyoriy amalga oshiriladi. 9. Reyestr viloyatlar, shaharlar va tumanlar boʻyicha “Davarxitektqurilish” qoʻmitasining rasmiy veb-saytida eʼlon qilingan (joylashtirilgan) holda elektron maʼlumotlar bazasi shaklida yuritiladi. 10. Reyestrning shakli va mazmuni Ishchi guruh tomonidan tasdiqlanadi. 11. Reyestr bir yilda kamida bir marta yangilanishi kerak. 12. Reyestr iqtisodiyotning barcha tarmoqlari boʻyicha obyektlarni qurish, rekonstruksiya qilish, mukammal va joriy taʼmirlashni bajarish uchun qurilish-pudrat tashkilotlarining ixtisoslashuvi boʻyicha shakllantiriladi. 13. Qurilish-pudrat tashkilotlarining ixtisoslashuvi ularda ular tomonidan ariza berilgan faoliyat yoʻnalishlari, bosh pudratchi yoki subpudrat tashkilot sifatida shunga oʻxshash obyektlardagi ish tajribasi mavjudligi hisobga olingan holda, shuningdek ularning moddiy-texnik taʼminlanganligi va kadrlar salohiyatiga qarab belgilanadi. Tegishli ishlab chiqarish-kadrlar salohiyati va ish tajribasi mavjud boʻlgan taqdirda qurilish-pudrat tashkilotlari bir vaqtning oʻzida bir nechta ixtisoslashuvga ega boʻlishi mumkin. 14. Reyestrga kiritishda yoki uni yangilashda har bir qurilish-pudrat tashkilotiga nisbatan quyidagi maʼlumotlar va koʻrsatkichlar aks ettiriladi (yangilanadi): qurilish-pudrat tashkilotlarining nomi; soliq toʻlovchining identifikatsiya raqami (STIR); qurilish-pudrat tashkilotining asosiy kodi (KTUT); maʼmuriy-hududiy tuzilmani aniqlash tizimining kodi (MHOBT), qurilish-pudrat tashkiloti joylashgan joy; qurilish-pudrat tashkilotining ixtisoslashuvi; doimiy xodimlar, shu jumladan muhandis-texnik xodimlar soni; ishlab turgan oʻz asosiy vositalari roʻyxati (ishlab chiqarish bazasi, mashinalar va mexanizmlar, kichik mexanizatsiya vositalari); oʻz aylanma mablagʻlari bilan taʼminlanganlik koʻrsatkichi (koeffitsiyent shaklida); toʻlovga qodirlik koʻrsatkichi (koeffitsiyent shaklida); aloqa qilish vositalari (telefon, faks, elektron pochta va shu kabilar); qurilish-pudrat tashkilotini Reyestrdan chiqarish toʻgʻrisidagi maʼlumotlar (agar ilgari shunday boʻlgan boʻlsa); loyiha hujjatlariga va tuzilgan pudrat shartnomalariga muvofiq, qurilishning buyurtmachisi va foydalanish tashkilotining xulosalari bilan tasdiqlangan shaharsozlik, sanitariya normalari va qoidalariga, belgilangan muddatlarga rioya qilish va bajarilgan qurilish-montaj ishlarining sifati toʻgʻrisidagi maʼlumotlar; Reyestrda qurilish-pudrat tashkiloti tomonidan ixtiyoriy ravishda hududiy ishchi organga taqdim etilgan qurilish-pudrat tashkiloti toʻgʻrisidagi boshqa maʼlumotlar aks ettirilishi mumkin. 15. Qurilish-pudrat tashkilotlari Reyestrga kiritilishi kerak boʻlgan maʼlumotlarning oʻzgarishi toʻgʻrisida bunday oʻzgarishlar paydo boʻlgan paytdan boshlab 30 kundan kech boʻlmagan muddatda hududiy ishchi organni xabardor qilishi shart. 16. Reyestrdagi mavjud maʼlumotlar umumning foydalanishi uchun ochiq hisoblanadi, qurilish-pudrat tashkilotlarining moliyaviy koʻrsatkichlari bundan mustasno. 17. Ishchi guruh tomonidan belgilangan tartibda tegishli qaror qabul qilingan sana qurilish-pudrat tashkiloti Reyestrga kiritilgan yoxud u Reyestrdan chiqarilgan sana hisoblanadi. 18. Reyestrdan qogʻozga bosilgan arxiv nusxa tamom boʻlgan yilning 31-dekabridagi holati boʻyicha shakllantiriladi, “Davarxitektqurilish” qoʻmitasining muhri bilan tasdiqlanadi va oʻn besh yil mobaynida idoraviy arxivda saqlanishi kerak. 19. Qurilish-pudrat tashkilotlarini Reyestrga kiritish uchun ularga qoʻyiladigan eng kam talablar ushbu Nizomga 1-ilovaga muvofiq belgilanadi. 20. Qurilish-pudrat tashkilotlarini Reyestrga kiritish uchun qoʻyiladigan eng kam talablar “Davarxitektqurilish” qoʻmitasining rasmiy veb-saytida joylashtiriladi. 21. Reyestrga kiritish uchun qurilish-pudrat tashkiloti hududiy ishchi organga quyidagi hujjatlarni taqdim etadi: a) ushbu Nizomga 2-ilovaga muvofiq shakl boʻyicha ariza; v) qurilish-pudrat tashkilotini Reyestrga kiritish uchun uning eng kam talablarga muvofiqligini tasdiqlaydigan hujjatlar, jumladan: doimiy ishlovchi xodimlar borligi va ularning malakasi toʻgʻrisidagi maʼlumotlar, mutaxassisligi, maʼlumoti, ish staji koʻrsatiladi; oʻz asosiy vositalari, shu jumladan binolar va inshootlar, ishlab turgan qurilish texnikasi, shuningdek tegishli qurilish-montaj ishlarini bajarish uchun zarur boʻlgan kichik mexanizatsiya vositalari mavjudligi toʻgʻrisidagi maʼlumotlar; qurilish-pudrat tashkilotining moliyaviy-iqtisodiy holati toʻgʻrisidagi, shu jumladan aylanma mablagʻlar bilan taʼminlanganligi, toʻlovga qodirligi va shu kabilar boʻyicha auditorlik xulosasi bilan tasdiqlangan maʼlumotlar; g) oʻz kuchlari bilan va subpudrat tashkilotlarni jalb etgan holda bajarilgan qurilish-montaj ishlari qiymati aks ettirilgan holda bosh pudrat va subpudrat bilan qurilishi, rekonstruksiya qilinishi, mukammal va joriy taʼmirlanishi tugallangan obyektlar nomi; d) loyiha hujjatlariga va tuzilgan pudrat shartnomalariga muvofiq, belgilangan tartibda obyektlarning buyurtmachilari va foydalanish tashkilotlarining yozma xulosalari (fikr-mulohazalari) bilan tasdiqlangan shaharsozlik, sanitariya normalari va qoidalariga, belgilangan muddatlarga va bajarilgan qurilish-montaj ishlarining sifati boʻyicha talablarga rioya qilish toʻgʻrisidagi maʼlumotlar; e) qurilish-pudrat tashkilotidagi sifatni boshqarish tizimi va ichki ishlab chiqarish nazorati toʻgʻrisidagi maʼlumotlar; j) “Davarxitektqurilish” qoʻmitasining Boʻlimi tomonidan qurilish-pudrat tashkilotining arizasi koʻrib chiqilganligi uchun yigʻim toʻlanganligini tasdiqlovchi hujjat. 211. Hududiy ishchi organ Reyestrga kiritish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda oʻzaro axborot hamkorligi yoʻli bilan, shu jumladan elektron tarzda mustaqil ravishda oladi, ushbu Nizomning 21-bandida nazarda tutilgan hujjatlar va axborotlar bundan mustasno. 22. Qurilish-pudrat tashkilotini Reyestrga kiritish uchun uning talablarga muvofiqligini tasdiqlaydigan hujjatlarning mazmuni pudrat ishlari bozori konyunkturasidan kelib chiqib “Davarxitektqurilish” qoʻmitasi tomonidan ishlab chiqiladi va Ishchi guruhning tegishli qarori bilan tasdiqlanadi. Reyestrga kiritish uchun qurilish-pudrat tashkilotlari tomonidan toʻldiriladigan hujjatlarning standart shakllari va namunalari “Davarxitektqurilish” qoʻmitasining rasmiy veb-saytida joylashtiriladi. 23. Qurilish-pudrat tashkilotlaridan ushbu Nizomda nazarda tutilmagan hujjatlarni talab etishga yoʻl qoʻyilmaydi. 24. Hujjatlar qurilish-pudrat tashkilotlari tomonidan ular roʻyxatdan oʻtkazilgan joy boʻyicha tegishli hududiy ishchi organga taqdim etiladi. Hujjatlar Internet tarmogʻi orqali elektron shaklda ham yuborilishi mumkin, ushbu holatda hujjatlar elektron-raqamli imzo bilan tasdiqlanishi kerak. 25. Notoʻgʻri yoki buzilgan maʼlumotlar taqdim etilganligi uchun qurilish-pudrat tashkilotining rahbari qonun hujjatlariga muvofiq javob beradi. 26. Qurilish-pudrat tashkilotlari tomonidan tayyorlangan hujjatlarning nusxalari imzo chekkanlarning familiyasi, ismi va otasining ismi, lavozimi va imzolangan sana koʻrsatilgan holda rahbarning imzosi va qurilish-pudrat tashkilotining muhri bilan tasdiqlanadi. Hujjatlarda tuzatishlarga yoʻl qoʻyilmaydi. 27. Hujjatlar hududiy ishchi organning vakolatli xodimi tomonidan roʻyxat boʻyicha qabul qilinadi, uning ikkinchi nusxasi hujjatlar qabul qilingan sana toʻgʻrisida belgi qoʻyilgan holda ariza beruvchiga yuboriladi (topshiriladi). 28. Qurilish-pudrat tashkiloti tomonidan ushbu Nizomning 21-bandida nazarda tutilgan hujjatlar toʻliq boʻlmagan hajmda va (yoki) ushbu Nizomning 26-bandi talablari buzilgan holda taqdim etilgan taqdirda hududiy ishchi organ arizani koʻrib chiqish uchun qabul qilishni rad etishga haqlidir. Rad etish toʻgʻrisidagi bildirishnoma rad etishning aniq sabablari koʻrsatilgan holda qurilish-pudrat tashkilotiga yozma shaklda yuboriladi (topshiriladi). Boshqa asoslarga koʻra, shu jumladan maqsadga muvofiq emas degan sabablar bilan qurilish-pudrat tashkilotining hujjatlarini qabul qilishni rad etishga yoʻl qoʻyilmaydi. 29. Hududiy ishchi organ tomonidan arizani koʻrib chiqish uchun qabul qilish asossiz ravishda rad etilgan hollarda qurilish-pudrat tashkiloti zarur hujjatlarni va hududiy ishchi organning xatini ilova qilgan holda bevosita “Davarxitektqurilish” qoʻmitasining Boʻlimiga ariza berish huquqiga ega boʻladi. 30. Qurilish-pudrat tashkilotlarini Reyestrga kiritish uchun taqdim etilgan hujjatlar qabul qilingan qarordan qatʼi nazar, oʻn besh yil mobaynida “Davarxitektqurilish” qoʻmitasining Boʻlimi arxivida saqlanishi kerak. 31. Qurilish-pudrat tashkilotlarini Reyestrga kiritish ushbu Nizomga 3-ilovaga muvofiq sxemaga binoan amalga oshiriladi. 32. Hududiy ishchi organ berilgan arizani koʻrib chiqish uchun qabul qilganidan keyin zaruriyat boʻlganda tegishli statistika, soliq organlarini va boshqa organlarni jalb etgan holda taqdim etilgan maʼlumotlarning toʻgʻriligini tekshiradi, Reyestrga kiritish uchun murojaat qilgan qurilish-pudrat tashkiloti boʻyicha hujjatlar turkumini tayyorlaydi va ularni xulosa olish uchun Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga kiritadi. Qurilish-pudrat tashkilotining hujjatlar turkumi boʻyicha oʻn kundan ortiq boʻlmagan muddatda Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlarining qurilish tarmogʻiga mutasaddilik qiluvchi oʻrinbosarlarining yozma xulosasi beriladi. Arizani koʻrib chiqish, hujjatlar turkumini tayyorlash va ular boʻyicha xulosa olish muddati bir oydan oshmasligi kerak. 33. Qurilish-pudrat tashkilotlarini Reyestrga kiritish uchun hujjatlar turkumi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining xulosalari ilova qilingan holda hududiy ishchi organ tomonidan uch kun mobaynida “Davarxitektqurilish” qoʻmitasining Boʻlimiga yuboriladi. 34. “Davarxitektqurilish” qoʻmitasining Boʻlimi tomonidan Reyestrga kiritish uchun qurilish-pudrat tashkilotlarining arizasi koʻrib chiqilganligi uchun ariza berilgan kunda Oʻzbekiston Respublikasida belgilangan bir eng kam oylik ish haqi miqdorida yigʻim undiriladi. Qurilish-pudrat tashkilotlarining arizasi koʻrib chiqilganligi uchun yigʻim summasi “Davarxitektqurilish” qoʻmitasining hisob-kitob raqamiga oʻtkaziladi. Arizalar koʻrib chiqilganligi uchun yigʻimlardan tushgan mablagʻ “Davarxitektqurilish” qoʻmitasi tomonidan Reyestrning elektron maʼlumotlar bazasini saqlash hamda hududiy ishchi organlar va “Davarxitektqurilish” qoʻmitasi Boʻlimining moddiy-texnika bazasini yaxshilash uchun foydalaniladi. Qurilish-pudrat tashkiloti yigʻim toʻlangandan keyin berilgan arizani rad etgan taqdirda, shuningdek Ishchi guruh tomonidan uni Reyestrga kiritish rad etish yoki chiqarish toʻgʻrisida qabul qilingan qarordan qatʼi nazar, toʻlangan yigʻim summasi qaytarilmaydi. Reyestrga kiritilgan qurilish-pudrat tashkilotlarining koʻrsatkichlari qayta koʻrib chiqilganligi uchun, shuningdek Reyestr yangilanganda Reyestrga kiritilgan qurilish-pudrat tashkilotlarining arizalari koʻrib chiqilganligi uchun yigʻim undirilmaydi. 35. “Davarxitektqurilish” qoʻmitasining Boʻlimi: mintaqalar va viloyatlar boʻyicha Reyestrga kiritilgan qurilish-pudrat tashkilotlari boʻyicha materiallarni umumlashtiradi; Oʻzbekiston Respublikasi Davlat statistika qoʻmitasi, Davlat soliq qoʻmitasi, Davlat raqobat qoʻmitasi, Moliya vazirligi, Iqtisodiyot vazirligi, Markaziy bank, tijorat banklari va boshqa aloqador vazirliklar va idoralar bilan birgalikda hududiy ishchi organlar tomonidan taqdim etilgan maʼlumotlarning toʻgʻriligini tekshiradi; har bir qurilish-pudrat tashkiloti boʻyicha Reyestrga kiritish yoxud unga kiritishni rad etish toʻgʻrisida xulosa tayyorlaydi; materiallar turkumini tayyorlaydi va ularni Ishchi guruhning koʻrib chiqishi uchun kiritadi. 36. Ishchi guruh bir oyda bir marta “Davarxitektqurilish” qoʻmitasining Boʻlimi tomonidan taqdim etilgan materiallar turkumlarini koʻrib chiqadi, ularni koʻrib chiqish natijalari boʻyicha qurilish-pudrat tashkilotini Reyestrga kiritish yoki kiritishni rad etish toʻgʻrisida protokol qarorini rasmiylashtiradi. Ishchi guruhning qarori qaror qabul qilingan kundan boshlab yetti ish kuni mobaynida “Davarxitektqurilish” qoʻmitasining rasmiy veb-saytida joylashtiriladi. Reyestrga qurilish-pudrat tashkiloti toʻgʻrisidagi maʼlumotni kiritish bilan bir vaqtda hududiy ishchi organ qurilish-pudrat tashkilotlariga hamda manfaatdor vazirliklar va idoralarga qurilish-pudrat tashkiloti Reyestrga kiritilganligi toʻgʻrisidagi bildirishnomani yuboradi. 37. Qurilish-pudrat tashkilotining zarur koʻrsatkichlari Reyestrga kiritish uchun qoʻyiladigan eng kam talablarga nomuvofiqligi Ishchi guruhning qurilish-pudrat tashkilotini Reyestrga kiritishni rad etish toʻgʻrisidagi tegishli qarori qabul qilinishi uchun asos hisoblanadi. 38. Reyestrga kiritishni rad etish toʻgʻrisida qaror qabul qilingan taqdirda rad etish toʻgʻrisidagi bildirishnoma rad etishning aniq sabablari koʻrsatilgan holda yozma shaklda qurilish-pudrat tashkilotiga yuboriladi (vakiliga topshiriladi). 39. Qurilish-pudrat tashkilotini Reyestrga kiritishni rad etish uning ushbu maqsadlarda hududiy ishchi organga takroran murojaat qilishi uchun toʻsiq hisoblanmaydi. 40. Qurilish-pudrat tashkiloti tomonidan Reyestrga kiritishni rad etish uchun asos boʻlgan sabablar bartaraf etilgan taqdirda hujjatlarni takroran koʻrib chiqish ushbu Nizomning 21-bandiga muvofiq barcha zarur hujjatlar bilan birgalikda ariza olingan kundan boshlab 30 kundan ortiq boʻlmagan muddatda amalga oshiriladi. 41. Qurilish-pudrat tashkilotlari quyidagi hollarda Reyestrdan chiqarilishi mumkin: a) ular tomonidan hududiy ishchi organga Reyestrdan ixtiyoriy chiqish toʻgʻrisida ariza berilishi; b) yuridik shaxsning tugatilishi; v) ular zarur koʻrsatkichlarining keyinchalik Reyestrni hal yili yangilashda Reyestrga kiritish uchun qoʻyiladigan eng kam talablarga nomuvofiqligi; g) qurilish-pudrat tashkilotlarini Reyestrga kiritish talablariga rioya etish ustidan monitoring olib borish davomida hududiy ishchi organlar tomonidan: shaharsozlik, sanitariya normalari va loyiha hujjatlariga muvofiq qurilish-montaj ishlarini bajarish sifati qoidalarini; tuzilgan pudrat shartnomalariga muvofiq qurilish-montaj ishlarini bajarishning belgilangan muddatlarini (ishlarni bajarishda asossiz aralashish mavjud boʻlmagan taqdirda) muntazam ravishda buzish holatlari aniqlanishi. 42. Hududiy ishchi organlar va buyurtmachilarning qurilish-pudrat tashkilotini Reyestrdan chiqarish toʻgʻrisidagi taklifi “Davarxitektqurilish” qoʻmitasining Boʻlimi tomonidan koʻrib chiqiladi va kelishish uchun Ishchi guruhga kiritiladi. 43. Qurilish-pudrat tashkiloti ishchi guruhning qarori asosida Reyestrdan chiqariladi, bu haqda Reyestrga yetti kun mobaynida tegishli yozuv kiritiladi. 44. Reyestrga kiritish uchun qurilish-pudrat tashkilotining talablarga rioya etishi ustidan monitoring olib borish (keyingi oʻrinlarda monitoring olib borish deb ataladi) hududiy ishchi organlar tomonidan amalga oshiriladi. 45. Monitoring quyidagi maqsadlarda olib boriladi: qurilish-pudrat tashkilotlari tomonidan shaharsozlik faoliyati sohasida qurilish obyektlarining xavfsizligi va konstruktiv mustahkamligiga taʼsir koʻrsatishi mumkin boʻlgan texnik tartibga solish sohasidagi normativ hujjatlar talablari buzilishi holatlarini aniqlash va ularning oldini olish; qurilish-pudrat tashkilotlari yoki ular mutaxassislarining koʻrsatiladigan pudrat xizmatlari sifatiga taʼsir koʻrsatishi mumkin boʻlgan nohalol xulq-atvori va xatti-harakatlari holatlarini aniqlash va ularning oldini olish; qurilish-pudrat tashkilotlarining mansabdor shaxslari va mutaxassislari tomonidan lavozim yoʻriqnomalarida va boshqa ichki hujjatlarda nazarda tutilgan talablar va qoidalar bajarilishini taʼminlaydigan chora-tadbirlar koʻrish; Reyestrning elektron maʼlumotlar bazasini tizimli yangilash ishlarini bajarishda Reyestrga kiritiladigan raqamlar, dalillar va shu kabilar boʻyicha toʻgʻri maʼlumotlar olish. 46. Monitoring obyektlarda bajarilgan qurilish-montaj ishlarining sifati yuzasidan qurilishning buyurtmachilari, loyiha, qurilish-pudrat va foydalanish tashkilotlaridan soʻrab chiqish yoʻli bilan, shuningdek qonun hujjatlarida belgilangan oʻzining bevosita funksiyalari va vazifalarini bajarishda Davlat arxitektura-qurilish nazoratining hududiy inspeksiyalari tomonidan oʻtkaziladigan nazorat tekshirishlari natijalari asosida amalga oshirilishi mumkin. 47. Reyestrni yuritishda “Davarxitektqurilish” qoʻmitasi manfaatdor vazirliklar va idoralar bilan oʻzaro hamkorlik qiladi va oʻzaro axborot almashadi. Vazirliklar va idoralar bilan oʻzaro axborot almashish ularga Reyestrdan foydalanish huquqi berilgan holda (zaruriyat boʻlganda) bepul asosda amalga oshiriladi. 48. “Davarxitektqurilish” qoʻmitasining rasmiy veb-saytida joylashtiriladigan Reyestrning umumning foydalanishi uchun ochiq boʻlgan maʼlumotlari foydalanuvchilarga bepul asosda taqdim etiladi. 49. Qurilish-pudrat tashkilotini Reyestrga kiritish toʻgʻrisida Reyestrdan koʻchirma foydalanuvchilarga “Davarxitektqurilish” qoʻmitasining rasmiy veb-sayti orqali biror-bir cheklashsiz beriladi. 50. Ushbu Nizomni buzishda aybdor boʻlgan shaxslar qonun hujjatlarida belgilangan tartibda javob beradilar. T/r Qurilish-pudrat tashkilotlari Xodimlarning doimiy eng kam soni (kishi), shu jumladan: Oʻzining ishlab turgan mashinalari va mexanizmlari mavjudligi, shu jumladan*: Toʻlovga qodirlik yoki qoplash koeffitsiyenti — Kpl** Oʻz aylanma mablagʻlari bilan taʼminlanganlik koeffitsiyenti — Kos*** Ishlab chiqarish xodimlari Maʼmuriy boshqaruv xodimlari qurilish transporti (ta) ekskavator (V choʻmichli — 0,5 — 1,5 m3) (ta) 10 — 25 tonna yuk koʻtaradigan avtokran (ta) minorali kran (ta) kichik mexanizatsiya vositalari (ta) ishlab chiqarish bazasi mavjudligi (+, –) 1. Kompleks 500 30 40 6 5 2 30 + 1,25 dan kam boʻlmagan 0,2 dan kam boʻlmagan 2. Ixtisoslashtirilgan 70 20 15 3 2 – 20 + 3. Kichik 10 2 1 1 1 – 8 – Kpl = Joriy (aylanma) aktivlar = A2 , bunda: Joriy majburiyatlar P2 – DO A2 — joriy (aylanma) aktivlar (ishlab chiqarish zaxiralari, tayyor mahsulot, pul mablagʻlari, debitorlik qarz va shu kabilar), balans aktivining II boʻlimi, 390-satr; P2 — majburiyatlar, balans aktivining II boʻlimi, 770-satr; DO — uzoq muddatli majburiyatlar (buxgalteriya balansining 490-satri). Agar toʻlovga qodirlik koeffitsiyenti hisobot davri oxirida 1,25dan past qiymatga ega boʻlsa, korxona ushbu koʻrsatkich boʻyicha toʻlovga qodir emas deb hisoblanadi. Koeffitsiyent quyidagi formula boʻyicha aniqlanadi: A1 — uzoq muddatli aktivlar (asosiy vositalar, nomoddiy aktivlar, kapital qoʻyilmalar va shu kabilar), balans aktivining I boʻlimi, 130-satr; P1 — oʻz manbalari mablagʻlari (ustav kapitali, zaxira kapital, qoʻshilgan kapital, taqsimlanmagan foyda va shu kabilar), balans passivining I boʻlimining yakuni, 480-satr; Dzk2 — uzoq muddatli aktivlarni sotib olishga yoʻnaltirilgan uzoq muddatli qarzlar va kreditlar (buxgalteriya balansining 570 va 580-satrlaridan hisoblab chiqish yoʻli bilan). Ushbu kassirning surati korxona oʻz mablagʻlarining qancha summasi aylanmaga yoʻnaltirilganligini, maxraj — barcha aylanma mablagʻlar summasini koʻrsatadi. Ushbu koeffitsiyentning eng kam qiymati — 0,2. Agar hisobot davri oxirida oʻz aylanma mablagʻlari bilan taʼminlanganlik koeffitsiyenti 0,2 dan kam qiymatga ega boʻlsa, u holda korxona ushbu koʻrsatkich boʻyicha oʻz aylanma mablagʻlari bilan taʼminlanmagan deb hisoblanadi.